**Elektros rinkos barometras: dėl mažesnės vėjo energijos gamybos Lietuvoje didmeninė elektros kaina per savaitę pakilo 73 proc.**

**Praėjusią savaitę didmeninė elektros kaina Lietuvoje ir kitose Baltijos šalyse augo 73 proc. ir visame regione vidutiniškai siekė 100,63 Eur/MWh.**

Nepriklausomų elektros tiekėjų Lietuvos gyventojams siūlomos kainos taip pat šiek tiek keitėsi. „Elektrum Lietuva“ siūloma žemiausia fiksuota kaina mažėjo iki 20,953 ct/kWh, fiksuojant ją 7 mėnesiams.

„Nord Pool“ elektros biržos savaitės vidutinė kaina, palyginti su praėjusia savaite, kilo 69 proc. iki 72,56 Eur/MWh.

„Elektros kainų augimą daugiausiai lėmė mažesnė vėjo energijos gamyba, kuri Šiaurės šalyse sumažėjo 50 proc., Baltijos šalyse – 48 proc., palyginti su praėjusia savaite. Be to, sumažėjęs kritulių kiekis Šiaurės šalyse paveikė vandens rezervuarų užpildymo lygį regione. Tuo tarpu energijos srautai į Baltijos šalis reikšmingai nepakito ir, palyginti su praėjusios savaitės duomenimis, išaugo tik 3 proc.“, – sako energetikos sprendimų bendrovės „Elektrum Lietuva“ Verslo sprendimų departamento vadovas Artūras Zatulinas.

Elektros vartojimas „Nord Pool“ regione šiek tiek sumažėjo ir siekė 8 447 GWh, gamybos apimtys neženkliai augo iki 9 025 GWh.

**Lietuvoje augo vartojimas, mažėjo gamyba**

Baltijos šalyse elektros vartojimas per savaitę bendrai pakilo 2 proc. ir siekė 530 GWh. Lietuvoje elektros suvartota 9 proc. daugiau nei ankstesnę savaitę – 239 GWh, tuo metu Latvijoje vartojimas mažėjo 1 proc. iki 129 GWh, Estijoje – 5 proc. iki 162 GWh.

Elektros energijos bendros gamybos apimtys Baltijos šalyse praėjusią savaitę mažėjo 5 proc. iki 269 GWh. Lietuvoje pagaminta 29 proc. mažiau elektros energijos nei ankstesnę savaitę – 102 GWh, Latvijoje gamyba kilo 12 proc. iki 76 GWh, Estijoje – 25 proc. iki 91 GWh.

Per savaitę visos trys Baltijos šalys kartu pagamino 51 proc. joms reikalingos elektros energijos. Lietuvoje pagaminta 43 proc., Latvijoje – 59 proc., Estijoje – 56 proc. šaliai reikalingos elektros energijos.

***Apie bendrovę „Elektrum Lietuva“:***

„Elektrum Lietuva“ yra didžiausios Baltijos šalyse žaliosios elektros gamintojos „Latvenergo“ (Latvija) antrinė įmonė, teikianti įvairius energetikos sprendimus buitiniams ir verslo klientams Lietuvoje. Daugiau nei 80 proc. „Latvenergo“ pagamintos elektros energijos yra iš atsinaujinančių šaltinių. Bendrovė „Elektrum Lietuva“ šiuo metu tiekia elektrą daugiau nei 12 tūkst. įmonių, savo elektros tiekėju įmonę pasirinko daugiau kaip 190 tūkst. namų ūkių, įmonė tiekia dujas beveik 800 bendrovių, yra įrengusi virš 2000 saulės elektrinių bei penkis saulės parkus (16,6 MW). Vystomi nauji saulės parkai, kurių bendra galia sieks beveik 300 MW.